b'\n_START_ARTICLE_\nMednarodna smu\xc4\x8darska organizacija\n_START_PARAGRAPH_\nMednarodna smu\xc4\x8darska organizacija (kratica FIS, francosko F\xc3\xa9d\xc3\xa9ration Internationale de Ski) je krovna organizacija, ki \xc5\xbee vse od leta 1924 skrbi za vsa zimska \xc5\xa1portna tekmovanja. Sede\xc5\xbe organizacije je v Oberhofnu v \xc5\xa0vici.\n_START_SECTION_\nUstanovitev\n_START_PARAGRAPH_\nKmalu po letu 1908, ko je bila ustanovljena norve\xc5\xa1ka smu\xc4\x8darska zveza, je bilo \xc5\xbee mo\xc4\x8d sli\xc5\xa1ati prve pobude za oblikovanje mednarodne organizacije, ki bi koordinirala in nadzirali smu\xc4\x8darski \xc5\xa1port. Leta 1910 se je v Kristiani (dana\xc5\xa1nje Oslo) na Norve\xc5\xa1kem zbralo 22 delegatov iz 10 dr\xc5\xbeav. Pod norve\xc5\xa1kim vodstvom so tedaj oblikovali mednarodno smu\xc4\x8darko komisijo in tako postavili temelje FIS. Delegati so se v nadaljnjih \xc5\xa1tirih letih dobivali v Stockholmu,M\xc3\xbcnchnu, Stockholmu in leta 1914 znova v Christiani, kjer je nem\xc5\xa1ki delegat predlagal, da bi se smu\xc4\x8danje vklju\xc4\x8dilo v olimpijsko dru\xc5\xbeino. Na vnovi\xc4\x8dnih sre\xc4\x8danjih leta 1922 v Stockholmu in leta 1923 v Pragi so delegati naredili \xc5\xa1e korak naprej proti oblikovanju trdne krovne organizacije. Med zimskim \xc5\xa1portnim tednom leta 1924 v Chamonixu, ki so ga kasneje priznali tudi za prve zimske olimpijske igre, pa je 36 delegatov iz 14 dr\xc5\xbeav naposled le ustanovilo Mednarodno smu\xc4\x8darsko zvezo (FIS).\n_START_SECTION_\nVodenje FIS-a\n_START_PARAGRAPH_\nPrvi predsednik je postal \xc5\xa0ved Ivar Holquist, ki je vlogo prvega mo\xc5\xbea opravljal deset let. Nato ga je nasledil Norve\xc5\xbean Nicolai Ramm \xc3\x96stgaard, ki je na \xc4\x8delu ostal do leta 1951, ko je predsednik postal \xc5\xa0vicar Marc Hodler. Ta je bil predsednik FIS vse do imenovanja zdaj\xc5\xa1njega prvega mo\xc5\xbea Giana Franca Kasperja. \xc5\xa0vicarski smu\xc4\x8darski delavec je bil maja 2006 znova izvoljen, tako da bo na \xc4\x8delu FIS ostal vsaj do leta 2010._NEWLINE_Delegati FIS se na kongresih sestajajo vsako drugo leto, izjema je bilo le obdobje okrog druge svetovne vojne. Zadnji kongres je bil leta 2006 na Portugalskem (Vilamoura), leta 2004 je bil v Miamiju v ameri\xc5\xa1ki zvezni dr\xc5\xbeavi Florida, pred tem pa se je dru\xc5\xbeina FIS, ki sedaj \xc5\xa1teje \xc5\xbee 101 nacionalno zvezo, leta 2002 zbrala v Portoro\xc5\xbeu._NEWLINE_FIS je s kongresov, vrhovnim svetom, sodi\xc5\xa1\xc4\x8dem ter \xc5\xa1tevilnimi delovnimi odbori ter komisijami \xc5\xa1iroko razvejana in odlo\xc4\x8dno organizirana zveza, \xc4\x8deprav ji mnogi pogosto o\xc4\x8ditajo okorelost.'